สมพร สืบถวิลกุล1ปี พลิกโฉมทิพยประกันภัย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

...วารุณี อินวันนา
“สมพร สืบถวิลกุล” ได้รับการแต่งตั้งจากคณะกรรมการของ บริษัท ทิพยประกันภัย ให้เข้าดำรงตำแหน่งกรรมการและกรรมการผู้จัดการใหญ่คนใหม่ มีผลวันที่ 1 ม.ค. 2554 ที่ผ่านมา หลังจากที่คณะกรรมการสรรหาเปิดรับสมัครกรรมการผู้จัดการใหญ่คนใหม่ร่วม 6 เดือน และมีมือบริหารเดินเข้าไปแสดงวิสัยทัศน์หลายคน 
“มีคำถามมากมายจากคณะกรรมการสรรหาที่มาจากหลากหลายธุรกิจว่าจะเปลี่ยน บริษัท ทิพยประกันภัย ให้มีโอกาสในการเติบโตทางธุรกิจอย่างรวดเร็วได้อย่างไร ซึ่งผมได้เสนอไปว่าจะขอใช้เวลา 1 ปี ในการเปลี่ยนวัฒนธรรมการทำงานแบบ 100% ขณะที่คนอื่นๆ เสนอแผน 3 ปี ถ้าภายใน 1 ปี ผมทำไม่ได้ก็หมายความว่าผมสอบตก และความคิดของผมไม่เหมือนใคร นี่น่าจะเป็นเหตุผลใหญ่ที่ถูกเลือก” สมพร กล่าว
1 เดือนแรกอาจจะเร็วเกินไปในการที่จะเปลี่ยนแปลงสิ่งต่างๆ แต่พนักงานของทิพยฯ เริ่มเห็นแล้วจากโครงการ “ทิพยเกิร์ล” ที่กำลังสรรหาสาวสวยผู้มีความฉลาดปราดเปรื่องทางอารมณ์ ความรู้ การให้บริการ อายุไม่เกิน 30 ปี มาเป็นแอมบาสซาเดอร์ หรือทูตของบริษัทจำนวน 9 คน ขอบข่ายงานจะอยู่ประจำ ณ สำนักงานใหญ่ ในการทำหน้าที่ดูแลลูกค้าหรือผู้ที่มาติดต่อบริษัท โดยจะพาไปถึงแผนกที่ต้องการติดต่อและคอยตามผลสังเกตสีหน้าลูกค้าหลังรับบริการ 
“นี่เป็นหนึ่งในการเปลี่ยนแปลงเล็กๆ ที่เกิดขึ้นในเดือนแรกและไม่เหมือนคู่แข่ง เพราะถ้าคิดเหมือนชาวบ้านก็แข่งกับเขาไม่ได้ ซึ่งกระบวนการเปลี่ยนแปลงต้องอาศัยช่วงเวลาที่เหมาะสม หากเปลี่ยนเร็วไป คนก็ตามเราไม่ทัน ถ้าเปลี่ยนช้าเกินไป เราก็ถูกระบบกลืน” สมพร กล่าว
ลำดับถัดไปคือ การลงระบบการทำงานบนระบบคอมพิวเตอร์ ที่จะให้แล้วเสร็จภายใน 4 เดือน โดยจับงานที่จะต้องทำลงระบบครั้งละ 25% ต่อ 1 เดือน ซึ่งได้แยกออกเป็น 4 กลุ่ม ฝ่ายบัญชี ฝ่ายพิจารณารับประกันภัย ฝ่ายพิจารณาสินไหม และฝ่ายบริหารจัดการทั่วไป จากเดิมที่จะลงระบบพร้อมกันทั้ง 4 สายงาน ทำให้มีความล่าช้า
สาเหตุที่เลือกเปลี่ยนระบบเทคโนโลยีสารสนเทศหรือไอทีก่อน เพื่อเพิ่มศักยภาพในการทำงานมาก เตรียมรองรับกับการปรับเปลี่ยนโครงสร้างองค์กรใหม่ที่จะตามมา ซึ่งจะเพิ่มแผนกด้านประกันภัยรถยนต์และด้านประกันภัยสุขภาพ ประกันพีเอ ประกันภัยการเดินทาง เพื่อรุกขยายฐานลูกค้ารายย่อย ซึ่งจะเปิดรับสมัครตัวแทนทั่วประเทศ 2,000 คน จากปัจจุบันที่มีอยู่ 100 คน ซึ่งไม่ได้คาดหวังกำไรมากนักจากฐานลูกค้ากลุ่มนี้
ขณะที่งานลูกค้าองค์กรขนาดใหญ่จะยังคงขยายฐานลูกค้าเพิ่มขึ้น นอกเหนือจากการรักษาฐานลูกค้าเก่า เพราะเป็นกลุ่มที่สามารถทำกำไรได้ และจะมีการเพิ่มบุคลากรด้านการลงทุนเพื่อบริหารพอร์ตลงทุนที่มีประมาณ 1 หมื่นล้านบาท ให้มีสัดส่วนความเหมาะสมระหว่างการลงทุนระยะยาวกับการลงทุนเพื่อกำไรระยะสั้น 
ความจริงสมพรไม่ใช่หน้าใหม่สำหรับ บริษัท ทิพยประกันภัย เพราะก่อนที่จะได้รับการคัดเลือกไปเป็นกรรมการผู้จัดการ บริษัท กลางคุ้มครองผู้ประสบภัยจากรถ 13 ปี เคยทำงานที่นี่ถึง 7 ปี และรั้งตำแหน่งผู้ช่วยกรรมการผู้จัดการถึง 6 ปี ครั้งนี้เหมือนกลับคืนสู่บ้านหลังเดิมที่จากไปนาน
“ทิพยฯ ไม่ใช่องค์กรที่ใกล้ตาย แต่เป็นองค์กรที่เริ่มอาวุโส ผมเข้ามากระตุ้นให้เขาออกกำลังกายเพื่อให้ร่างกายกระฉับกระเฉงและยอมรับเทคโนโลยีใหม่ๆ เข้ามาใช้ในชีวิตประจำวัน แล้ววิ่งไล่บริษัทประกันภัยที่เป็นเบอร์ 1 ของธุรกิจ เพื่อลดระยะห่างให้ได้มากที่สุด ซึ่งปี 2554 เชื่อว่าเบี้ยรับรวมของเราจะมีไม่ต่ำกว่า 1 หมื่นล้านบาท” สมพร กล่าว
การเปลี่ยนวัฒนธรรมการทำงานของ บริษัท ทิพยประกันภัย จากกึ่งราชการเป็นเอกชน 100% ภายใน 1 ปี ภายใต้การควบคุมของนายสมพร สืบถวิลกุล จะเป็นจริงหรือไม่ ไม่นานเกินรอที่จะเห็น